สินเชื่อไตรมาสแรก เน้นธุรกิจขายสินค้าในประเทศ
สภาพคล่องในระบบที่ธนาคารแห่งประเทศไทย (ธปท.) ระบุว่า มีสูงวันละ 8-9 แสนล้านบาท
21 ก.พ. 2558

โดย...ชลลดา อิงศรีสว่าง
สภาพคล่องในระบบที่ธนาคารแห่งประเทศไทย (ธปท.) ระบุว่า มีสูงวันละ 8-9 แสนล้านบาท หลายคนอาจตีความว่า ธปท.กำลังจะส่งสัญญาณออกมาบอกว่าจะไม่ลดดอกเบี้ย แต่หากไม่มองในเชิงการกดดัน ธปท.ให้ลดดอกเบี้ย จะเห็นภาพที่ชัดเจนว่าสินเชื่อของธนาคารพาณิชย์ขยายตัวในอัตราที่ต่ำ
ธปท.ระบุว่า ณ สิ้นปี 2557 สินเชื่อในระบบธนาคารพาณิชย์มีการขยายตัว 5% ชะลอตัวลงจากปี 2556 ซึ่งมีอัตราการเติบโตที่ 11% การชะลอดังกล่าวส่วนหนึ่งเป็นผลจากสถานการณ์ทางการเมืองในช่วงครึ่งแรกของปี การส่งออกที่หดตัวและหนี้ครัวเรือนที่อยู่ระดับสูง ในขณะที่ผลิตภัณฑ์มวลรวมในประเทศ (จีดีพี) เติบโตเพียง 1.6%
เชาวน์ เก่งชน กรรมการผู้จัดการ บริษัท ศูนย์วิจัยกสิกรไทย กล่าวว่า สินเชื่อในปีนี้น่าจะขยายตัวได้ดีกว่าปีที่แล้ว ทางกสิกรไทยคาดการณ์ว่าสินเชื่ออาจจะขยายตัวได้ 7.3-7.5% หากจีดีพีขยายตัวได้ 3.5-4% นับว่าเป็นอัตราที่สอดคล้องและมีความเป็นไปได้สูง
ทั้งนี้ ในไตรมาสแรกของปี 2558 คาดว่าธุรกิจทั้งขนาดใหญ่และผู้ประกอบการเอสเอ็มอีจะต้องการสินเชื่อเพิ่มขึ้นเล็กน้อย ส่วนใหญ่เป็นธุรกิจที่เน้นตลาดในประเทศ อาทิ การผลิตอาหารและเครื่องดื่ม ธุรกิจค้าส่งค้าปลีก ภาคอสังหาริมทรัพย์ และธุรกิจวัสดุก่อสร้าง ซึ่งกลุ่มนี้จะได้ประโยชน์จากมาตรการกระตุ้นเศรษฐกิจของรัฐบาล
สำหรับสินเชื่อภาคธุรกิจความต้องการสินเชื่อโดยรวมเพิ่มขึ้น แต่จะน้อยกว่าธุรกิจขนาดกลางและขนาดย่อย (เอสเอ็มอี) เพราะบริษัทขนาดใหญ่มีความสามารถในการระดมทุนได้หลากหลายรูปแบบ โดยไม่ต้องพึ่งเงินกู้โดยตรงจากธนาคาร
เชาวน์ กล่าวว่า สินเชื่อบุคคลจะเริ่มขยายตัวสูงขึ้นเพราะธุรกิจอสังหาริมทรัพย์ที่เปิดขายคอนโดมิเนียมและบ้านอยู่อาศัยได้ทยอยปิดโครงการและให้ลูกค้าโอนที่อยู่อาศัย ดังนั้นสินเชื่อเคหะจะขยายตัวเพิ่ม
ทางด้านสินเชื่อครัวเรือนก็เริ่มจะฟื้นตัวขึ้นเพราะหนี้จากโครงการรถคันแรกได้รับการชำระสะสางไปแล้วช่วง 1-2 ปีที่ผ่านมา และสินเชื่อเงินสดซึ่งเป็นหนี้ที่ไม่มีหลักประกันก็ถูกแบงก์เข้มงวด สะท้อนความระมัดระวังของสถาบันการเงินทำให้หนี้เสียไม่เพิ่มขึ้นมาก ในขณะที่ความต้องการสินเชื่อยังมีเพิ่มอย่างต่อเนื่อง
แต่ในครึ่งแรกของปีนี้ จะไม่เห็นภาพของการแข่งขันออกเงินฝากพิเศษของธนาคารพาณิชย์ เพื่อระดมเงินฝากเหมือนในช่วงกลางปีของปี 2557 เนื่องจากแผนการลงทุนต่างๆ ของรัฐบาลที่คาดว่าจะเริ่มขับเคลื่อนในปีนี้ก็ยังไม่เห็นเป็นรูปธรรม
ส่วนการลงทุนภาคเอกชนก็ยังไม่เพิ่มขึ้นมากนัก เพราะการส่งออกยังไม่เพิ่มขึ้นมากมาย ฉะนั้นความต้องการสินเชื่อเพื่อขยายกิจการจึงยังไม่มากนัก จะหนักไปในสินเชื่อเพื่อเป็นเงินทุนหมุนเวียนมากกว่า
เมื่อสภาพเศรษฐกิจในภาพรวมยังไม่ดีนัก ธนาคารพาณิชย์จึงเริ่มออกไปหาลูกค้าในต่างจังหวัดมากขึ้น โดยจะเป็นธนาคารขนาดใหญ่ เช่น ธนาคารกสิกรไทย ธนาคารกรุงไทย ธนาคารกรุงเทพ ธนาคารไทยพาณิชย์ ที่จะใช้สาขาต่างจังหวัดเป็นหัวหอกในการเจาะกลุ่มลูกค้าภูธรที่มีกำลังซื้อ ถือเป็นเค้กก้อน ใหม่ที่ทุกธนาคารต่างปรารถนา เพื่อสร้างรายได้ทดแทนรายได้จากการปล่อยสินเชื่อที่หดตัวลง